郭寶崑

郭寶崑係星加坡編劇、舞台劇導演。佢嘅作品有北方話亦有英文。佢响星加坡辦過戲劇學校、工作坊，係當地公認嘅戲劇界先驅，响1990年攞到星加坡文化獎。

早年 
1939年，郭寶崑响中國河北武邑小國村出世，阿爸郭鳳亭，阿媽周巧。1947年，佢跟阿媽搬去北平。10歲嗰時奉父召投奔响星加坡做生意嘅老豆，中途响香港住咗9個月。

佢同阿爸住喺諧街。佢先係讀公教中學嘅小學部。之後轉過好多次學校，華文同英文學校都返過。1955年，佢返華校中正中學。呢間學校經常有左翼學生示威。為咗避呢啲華校學生造成嘅政治緊張氛圍，佢阿爸响1956年將佢轉去加冷西政府華文中學。1957年再轉佢去香港。不過佢無耐返咗星加坡，自己生活，响英校巴西班讓中學返學。佢6年間返過6間學校。佢同阿爸關係一直唔好，到阿爸臨尾嗰幾年先好返。

1955年，佢14歲加入麗的呼聲嘅北方話電台戲劇組，做兼職播音，仲要作廣播劇同相聲劇本兼表演。因為佢响河北同北平大，所以佢嘅北京口音零舍啱去播音。1959年中學畢業之後，因為播音經驗同雙語能力，佢响澳洲墨爾砵搵到份工，响澳洲廣播電台做咗3年半翻譯員同播音員。1963年，佢响悉尼入讀澳洲國立戲劇藝術學院兩年制戲劇班，同時响做劇場技術工作。佢亦响呢段時期同舞者吳麗娟訂婚。

政治犯 
1976年，星加坡行動黨政府大肆捉拿左派文藝界人士，以內部安全法令拘捕過百人，唔使經審訊就長期監禁。郭寶崑同吳麗娟兩公婆响3月被捕。吳為咗照顧兩個女，焗住簽悔過書，並上電視認罪。郭唔制，就一直坐監，仲要响1977年俾政府革除公民權。佢形容呢橛監禁歲月係「人生蹇困」、「醒振非常嘅經歷——你俾人扤低，你知自己好多嘢都唔知」。呢一鑊搞到佢反思咗好多自己嘅諗法。佢坐咗4年7個月，响1980年10月獲釋，但係住行皆受限制。1981年，佢响實踐藝術學院教返戲。啲限制响1983年取消，不過要到1992年佢嘅星加坡公民權先恢復。

過身 
2001年7月，郭驗到生腎癌。2002年9月10號，郭寶崑腎癌同肝癌病逝，終年63歲。佢留低老婆吳麗娟，以及兩個女踐紅同勁紅。兩個都係戲劇界人士。

响跨文化戲劇學院ITI網頁嘅郭寶崑簡介
 實踐劇場主頁
 電力站藝術之家主頁

寶崑
河北人
劇作家
星加坡政治犯
星加坡文化獎得主
癌死者